CELEX: 32021R0718
Language: el
Date: 2021-04-30 00:00:00
Title: Εκτελεστικός κανονισμός (ΕΕ) 2021/718 της Επιτροπής της 30ής Απριλίου 2021 για την τροποποίηση του εκτελεστικού κανονισμού (ΕΕ) αριθ. 371/2011 όσον αφορά την επωνυμία του κατόχου της άδειας κυκλοφορίας του άλατος νατρίου της διμεθυλογλυκίνης ως πρόσθετης ύλης ζωοτροφών (Κείμενο που παρουσιάζει ενδιαφέρον για τον ΕΟΧ)

3.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 151/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/718 ΤΗΣ ΕΠΙΤΡΟΠΗΣ
         της 30ής Απριλίου 2021
         για την τροποποίηση του εκτελεστικού κανονισμού (ΕΕ) αριθ. 371/2011 όσον αφορά την επωνυμία του κατόχου της άδειας κυκλοφορίας του άλατος νατρίου της διμεθυλογλυκίνης ως πρόσθετης ύλης ζωοτροφών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της εν λόγω άδειας.
                  
               
                     (2)
                  
                  
                     Η εταιρεία Taminco BVBA υπέβαλε αίτηση σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, με την οποία προτείνεται η αλλαγή της επωνυμίας του κατόχου της άδειας που αναφέρεται στον εκτελεστικό κανονισμό (ΕΕ) αριθ. 371/2011 της Επιτροπής (2). Η αιτούσα ισχυρίστηκε ότι το Βέλγιο μεταρρύθμισε τον Κώδικα Επιχειρήσεων και Ενώσεών του («Wetboek van Vennootschappen en Verenigingen»), κάτι που επέφερε αλλαγές σε όλες τις βελγικές εταιρείες. Βάσει της νομοθεσίας που τροποποιήθηκε, η εταιρική μορφή «besloten vennootschap met beperkte aansprakelijkheid» («BVBA»), υπό την οποία δραστηριοποιείται η Taminco, μετατράπηκε σε «besloten vennootschap» («BV»). Η εταιρεία παραμένει ιδιωτική εταιρεία περιορισμένης ευθύνης βάσει της νομοθεσίας του Βελγίου. Αυτό σημαίνει ότι από την 1η Ιανουαρίου 2021 η Taminco θα δραστηριοποιείται ως «Taminco BV». Η αίτηση συνοδευόταν από τα σχετικά δικαιολογητικά.
                  
               
                     (3)
                  
                  
                     Η προτεινόμενη τροποποίηση των όρων της άδειας είναι καθαρά διοικητικής φύσης και δεν απαιτεί νέα αξιολόγηση της σχετικής πρόσθετης ύλης. Η Ευρωπαϊκή Αρχή για την Ασφάλεια των Τροφίμων ενημερώθηκε σχετικά με την αίτηση.
                  
               
                     (4)
                  
                  
                     Για να μπορέσει η αιτούσα να εκμεταλλευτεί τα δικαιώματα εμπορίας που έχει με την επωνυμία Taminco BV, είναι αναγκαίο να τροποποιηθούν οι όροι της άδειας κυκλοφορίας.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) αριθ. 371/2011 θα πρέπει να τροποποιηθεί αναλόγως.
                  
               
                     (6)
                  
                  
                     Δεδομένου ότι δεν υφίστανται λόγοι ασφάλειας που να απαιτούν την άμεση εφαρμογή της τροποποίησης η οποία επέρχεται με τον παρόντα κανονισμό στον εκτελεστικό κανονισμό (ΕΕ) αριθ. 371/2011, είναι σκόπιμο να προβλεφθεί μεταβατική περίοδος για την εξάντληση των αποθεμάτων που υπάρχουν.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις στον εκτελεστικό κανονισμό (ΕΕ) αριθ. 371/2011
            Ο εκτελεστικός κανονισμός (ΕΕ) αριθ. 371/2011 τροποποιείται ως εξής:
            
                        1)
                     
                     
                        στον τίτλο, οι λέξεις «κάτοχος άδειας η εταιρεία Taminco ΝV» αντικαθίστανται από τις λέξεις «κάτοχος της άδειας η εταιρεία Taminco BV»·
                     
                  
                        2)
                     
                     
                        στη δεύτερη στήλη του παραρτήματος, «Επωνυμία του κατόχου της άδειας», οι λέξεις «Taminco BVBA» αντικαθίστανται από τις λέξεις «Taminco BV».
                     
                  
         
            Άρθρο 2
            Μεταβατικά μέτρα
            Τα υπάρχοντα αποθέματα της πρόσθετης ύλης που είναι σύμφωνα με τις διατάξεις οι οποίες ίσχυαν πριν από την ημερομηνία της έναρξης ισχύος του παρόντος κανονισμού μπορούν να εξακολουθήσουν να κυκλοφορούν στην αγορά και να χρησιμοποιούνται έως ότου εξαντληθούν.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 268 της 18.10.2003, σ. 29.
         
            (2)  Εκτελεστικός κανονισμός (ΕΕ) αριθ. 371/2011 της Επιτροπής, της 15ης Απριλίου 2011, για τη χορήγηση άδειας στο άλας νατρίου της διμεθυλογλυκίνης ως πρόσθετης ύλης ζωοτροφών για κοτόπουλα προς πάχυνση (κάτοχος άδειας η εταιρεία Taminco NV) (ΕΕ L 102 της 16.4.2011, σ. 6).